ເພີ່ມທະວີການພົວພັນມິດຕະພາບແລະການຮ່ວມມືລະຫວ່າງຫວຽດນາມ ແລະ ແດນມາກກ່ວາອີກ
ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ
ໃຫ້ການຕ້ອນຮັບທ່ານ Kristian Jensen
ຕອນບ່າຍວັນທີ 10/10 ຢູ່ ຮ່າໂນ້ຍ, ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ໃຫ້ການຕ້ອນຮັບທ່ານ Kristian Jensen ລັດຖະມົນຕີການຕ່າງປະເທດ ແດນມາກ ທີ່ພວມມີການຢ້ຽມຢາມ ແລະ ເຮັດວຽກຢູ່ ຫວຽດນາມ. ທີ່ການຕ້ອນຮັບ, ທ່ານນາຍົກລັດຖະມົນຕີ ຫງວຽນຊວນຟຸກ ຕີລາຄາຄວາມສາມາດບົ່ມຊ້ອນການຮ່ວມມືດ້ານການຄ້າ, ການລົງທຶນລະຫວ່າງ 2 ປະເທດຍັງໃຫຍ່ຫລວງຢູ່. ຫວຽດນາມ ຈະຍົກອອກມາບັນຊີລາຍຊື່ບັນດາຂົງເຂດບຸລິມະສິດດຶງດູດການລົງທຶນ ແລະ ການຮ່ວມມື, ພ້ອມທັງປາດຖະໜາວ່າ ແດນມາກ ຈະໜູນຊ່ວຍ, ຮ່ວມມືຢ່າງແໜ້ນແຟ້ນກ່ວາອີກ ໃນບັນດາຂົງເຂດ ເຊິ່ງ ແດນມາກ ມີທ່າແຮງຄື: ພະລັງງານຂຽວ, ພະລັງງານຜະລິດຄືນໃໝ່, ສາທາລະນະສຸກ… ທ່ານນາຍົກລັດຖະມົນຕີ ປາດຖະໜາຢາກຮ່ວມມືຫລາຍກ່ວາກັບບັນດາວິສາຫະກິດ ແດນມາກ ເຊິ່ງຍາມໃດກໍ່ມີສະຕິຮັກສາສິ່ງແວດລ້ອມ, ພິເສດແມ່ນໃນສະພາບການປ່ຽນແປງຂອງດິນຟ້າອາກາດ.
ກ່ອນໜ້ານັ້ນ ທີ່ການພົບປະເຈລະຈາລະຫວ່າງທ່ານລັດຖະມົນຕີການຕ່າງປະເທດ ຫວຽດນາມ ຟ້າມບີງມິງ ກັບ ທ່ານ Kristian Jensen ລັດຖະມົນຕີການຕ່າງປະເທດ ແດນມາ, 2 ຝ່າຍເຫັນດີເປັນເອກະສັນສຶບຕໍ່ສົ່ງເສີມ ແລະ ສ້າງເງື່ອນໄຂສະດວກໃຫ້ບັນດາວິສາຫະກິດ 2 ປະເທດ ເພີ່ມທະວີການພົບປະ, ຊອກຮູ້ຕະຫລາດ, ຮ່ວມມືນຳກັນ. 2 ຝ່າຍກໍ່ຊຸກຍູ້ການລົງນາມໃນສັນຍາການຄ້າເສລີຢ່າງເປັນທາງການລະຫວ່າງ ຫວຽດນາມ - ສະຫະພາບ ເອີລົບ ໂດຍໄວ, ສ້າງຄວາມສະດວກ ເພື່ອເປີດກ້ວາງການຮ່ວມມື ແລະ ການຄ້າ, ການລົງທຶນລະຫວ່າງ 2 ຝ່າຍໃນໄລຍະຈະມາເຖິງ.
ທ່ານຮອງນາຍົກລັດຖະມົນຕີ ຟ້າມບີງມິງ ຫວັງວ່າ: 2 ຝ່າຍຈະຜັນຂະຫຍາຍການເຄື່ອນໄຫວຮ່ວມມືລະອຽດໂດຍໄວ, ໂດຍສະເພາະແມ່ນໃນບັນດາຂົງເຂດປ້ອງກັນຄວາມສະຫງົບໃນເຂດທະເລ, ສ້າງກົນໄກ, ແບ່ງປັນບົດຮຽນ ແກ້ໄຂການຂັດແຍ້ງກັນດ້ວຍສັນຕິວິທີ, ຮ່ວມມືເຊື່ອມຕໍ່, ພັດທະນາພື້ນຖານໂຄງລ່າງ, ການສຶກສາ…
ກ່ຽວກັບບັນຫາທະເລຕາເວັນອອກ, ທ່ານຮອງນາຍົກລັດຖະມົໄນຕີ, ລັດຖະມົນຕີການຕ່າງປະເທດ ຟ້າມບີງມິງ ແລະ ທ່ານ Kristian Jensen ລັດຖະມົນຕີການຕ່າງປະເທດ ແດນມາກ ເນັ້ນໜັກວ່າ: ຄວນແກ້ໄຂບັນດາການຂັດແຍ້ງກັນດ້ວຍສັນຕິວິທີ, ເໝາະສົມກັບກົດໝາຍສາກົນ, ແນໃສ່ຮັກສາສັນຕິພາບ, ສະຖຽນລະພາບ, ຄວາມໝັ້ນຄົງ, ຄວາມເສລີໃນການເດີນທະເລ, ການບິນ ແລະ ການແລກປ່ຽນດ້ານການຄ້າບົນທະເລຕາເວັນອອກ.
(ແຫຼ່ງຄັດຈາກ VOV)